10. การควบคุมภายใน

คณะกรรมการบริษัทได้แต่งตั้งคณะกรรมการตรวจสอบขึ้น
กำหนดให้มีหน้าที่กำกับดูแลรายงานทางการเงิน
ให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ ข้อกำหนดของตลาดหลักทรัพย์ฯ
และกฏหมายที่เกี่ยวข้อง การปฏิบัติตามหลักการบรรษัทภิบาลและจรรยาบรรณ
การประเมินการบริหารความเสี่ยงและการควบคุมภายในให้เหมาะสม มีประสิทธิภาพ
คัดเลือกและแต่งตั้งผู้สอบบัญชี รวมทั้งงานอื่นๆ ที่คณะกรรมการบริษัทได้มอบหมาย

ในปี 2549 คณะกรรมการตรวจสอบ ได้พิจารณาและให้ความเห็นว่า บริษัทฯ
ได้ปฏิบัติตามมาตรฐานการบัญชีของสมาคมนักบัญชีและผู้สอบบัญชีรับอนุญาตแห่งประเทศไทย
และประกาศตลาดหลักทรัพย์แห่งประเทศไทย ในการรายงานงบการเงินรายไตรมาส
และงบการเงินประจำปี 2549 และงบการเงินรวมในเครือฯ
ไม่พบสิ่งที่เป็นสาระสำคัญซึ่งไม่สอดคล้องต่อการปฏิบัติตามหลักการบรรษัทภิบาลที่ดี
มีระบบการควบคุมภายในที่เหมาะสมกับสภาพธุรกิจ
และไม่พบจุดอ่อนที่เป็นสาระสำคัญซึ่งสอดคล้องกับความเห็นของผู้สอบบัญชี
(ดังรายละเอียดตามรายงานของคณะกรรมการตรวจสอบตามแนบ)

รายงานของคณะกรรมการตรวจสอบ ประจำปี 2549

ในรอบปี 2549
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัท
ปิโก (ไทยแลนด์) มหาชน จำกัด ได้แก่ การกำกับดูแลตามข้อบังคับว่าด้วยคณะกรรมการตรวจสอบ
รวมทั้งการปฏิบัติตามหลักบรรษัทภิบาลและจรรยาบรรณ โดยมีการประชุมทั้งสิ้น 4 ครั้ง
และสรุปสาระสำคัญได้ดังนี้

1.  การกำกับดูแลการดำเนินงานของบริษัทฯ ตามหลักการบรรษัทภิบาลที่ดี
    ได้พัฒนาการกำกับดูแลการดำเนินงานของบริษัทฯ ตามหลักการบรรษัทภิบาล

2.  การกำกับดูแลและสอบทานงบการเงินรายไตรมาสและงบการเงินประจำปี 2549 ของบริษัทฯ
    และงบการเงินรวม
    ได้กำกับดูแลและสอบทานให้ปฏิบัติตามมาตรฐานบัญชีตามพระราชบัญญัติการบัญชี พ.ศ.2543
    และประกาศของคณะกรรมการกำกับหลักทรัพย์และตลาดหลักทรัพย์ (ก.ล.ต.) และ
    ตลาดหลักทรัพย์แห่งประเทศไทย (ตลท.)
    รวมทั้งให้เปิดเผยข้อมูลในงบการเงินอย่างเพียงพอและทันเวลา

3.  การทำรายการที่เกี่ยวโยงกัน
    ได้พิจารณาสอบทานรายการที่เกี่ยวโยงกันที่อาจทำให้เกิดความขัดแย้งทางผลประโยชน์กับบริษัทฯ
    เป็นรายการจริงทางการค้าอันเป็นธุรกิจปกติทั่วไป ชึ่งบริษัทถือปฏิบัติตามนโยบาย

4.  งานตรวจสอบภายใน ในปี 2549
    ได้จัดให้มีการตรวจทานผลการตรวจสอบตามแผนงานอนุมัติไว้ทุกไตรมาสและในช่วงกลางปีมีการทบทวนนโยบาย
    แผนงานการตรวจสอบภายในให้สอดคล้องกับสภาพแวดล้อมที่เปลี่ยนแปลงไป
    ทั้งนี้เพื่อให้สามารถปฏิบัติหน้าที่ที่ก่อให้เกิดข้อมูลทางการเงินที่น่าเชื่อถือ
    ผลการดำเนินงานที่มีประสิทธิภาพและประสิทธิผล และเป็นไปตามกฏหมาย
    ระเบียบและนโยบายที่เกี่ยวข้อง

5.  การกำกับดูแลการบริหารความเสี่ยง ได้กำกับดูแลให้บริษัทฯ
    มีการบริหารความเสี่ยงตามหลักการที่กำหนดไว้ โดยถือเป็นส่วนสำคัญ
    มีการประเมินการบริหารความเสี่ยงรายไตรมาสตามปัจจัยความเสี่ยง
    โอกาสที่จะเกิดความเสี่ยง ประเมินผลกระทบที่เกิดจาก ความเสี่ยง
    รวมทั้งเสนอแนวทางในการจัดการความเสี่ยงดังกล่าว
    บริษัทฯสามารถบริหารความเสี่ยงได้อย่างน่าพอใจ
    และยังไม่พบความเสี่ยงที่มีผลกระทบต่อการดำเนินธุรกิจที่เป็นสาระสำคัญ

6.  การประเมินระบบการควบคุมภายในของบริษัทฯ
    ได้ปรับปรุงระบบการควบคุมภายในที่เกี่ยวข้องกับการดำเนินธุรกิจให้มีประสิทธิผล
    ทันต่อการเปลี่ยนแปลงของสภาพเศรษฐกิจ
    ผลการประเมินระบบการควบคุมภายในของผู้ตรวจสอบภายในสอดคล้องกับความเห็นของผู้สอบบัญชีที่ได้ให้ความเห็นทุกไตรมาสและประจำปีว่าไม่พบประเด็นปัญหาหรือข้อบกพร่องที่เป็นสาระสำคัญ
    มีการวิเคราะห์สาเหตุและกำหนดแนวทางแก้ไขปัญหาและติดตามผลการแก้ไขอย่างต่อเนื่องและเป็นรูปธรรม

ในนามคณะกรรมการตรวจสอบ

  []

  (ดร. ไชยยศ บุญญากิจ)

ประธานคณะกรรมการตรวจสอบ

บริษัท ปิโก (ไทยแลนด์) จำกัด (มหาชน)